ให้ออมสินสำรองหนี้ครู8พันล้าน
ธปท.แนะออมสินสำรองจัดชั้นคุณภาพหนี้ครูเพิ่ม 8&#8218;000 ล้านบาท จับตาเอ็นพีแอลพุ่ง
23 พ.ย. 2558

ธปท.แนะออมสินสำรองจัดชั้นคุณภาพหนี้ครูเพิ่ม 8‚000 ล้านบาท จับตาเอ็นพีแอลพุ่ง
รายงานข่าวจากกระทรวงการคลัง เปิดเผยว่า ธนาคารแห่งประเทศไทย (ธปท.) ได้เข้าตรวจสอบฐานะทางการเงินของธนาคารออมสิน และได้เสนอความเห็นว่าธนาคารออมสินควรต้องตั้งสำรองหนี้จัดชั้นสงสัยการปล่อยสินเชื่อครูในปีนี้เป็นเงิน 8,000 ล้านบาท เนื่องจากเห็นว่าจากยอดหนี้คงค้างสินเชื่อครูกว่า 4.7 หมื่นล้านบาท จะมีลูกหนี้ที่มีปัญหาเรื่องการชำระหนี้ที่ไม่สม่ำเสมอคิดเป็นมูลหนี้ราว 4 หมื่นล้านบาท ซึ่งต้องตั้งสำรองเชิงคุณภาพ 20% หรือคิดเป็นเงินที่ต้องสำรอง 8,000 ล้านบาท
อย่างไรก็ดี ผู้บริหารธนาคารออมสินได้เจรจาขอยืดเวลาการตั้งสำรองให้ครบ 8,000 ล้านบาทออกไปในปี 2559 ซึ่งหาก ธปท.เห็นชอบตามข้อเสนอจะทำให้ในปี 2558 ธนาคารต้องสำรองหนี้ครูเพิ่มเป็นเงิน 4,000 ล้านบาท
"ในเงิน 1% ที่เป็นค่าจ้าง สำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) นำเงินไปติดตามทวงหนี้ และดึงเงินก้อนนี้ไว้ชำระหนี้แทนครูที่ไม่ชำระค่างวด เมื่อ ธปท.มาพบจึงเห็นว่าควรตั้งสำรองเชิงคุณภาพ 20% เป็นเงิน 8,000 ล้านบาท เพราะเกรงว่าหากมีการยกเลิกข้อตกลงนี้ ลูกหนี้กลุ่มนี้จะกลายเป็นหนี้เสียทันที แต่เนื่องจากเป็นคำแนะนำที่กระชั้นชิดใกล้สิ้นปี ธนาคารจึงขอตั้งสำรองเพียง 4,000 ล้านบาทก่อน" แหล่งข่าวเปิดเผย
นายชาติชาย พยุหนาวีชัย ผู้อำนวยการธนาคารออมสิน กล่าวว่า อยู่ระหว่างการหารือกับกระทรวงศึกษาธิการเรื่องการติดตามทวงหนี้ และเรื่องการคุมเข้มเรื่องการปล่อยสินเชื่อใหม่ ยอมรับว่าหนักใจเรื่องหนี้สินครูที่ได้รับผลกระทบจากภาวะเศรษฐกิจ ทำให้รายได้ไม่เพิ่มแต่รายจ่ายสูงขึ้น ส่วนการตั้งสำรองไม่มีปัญหา เพราะมีหนี้เสียอยู่ 2,000 ล้านบาท หรือคิดเป็น 0.47% ของสินเชื่อครูคงค้าง